text: অনুরাধা পাড়োয়াল (; জন্ম: ২৭ অক্টোবর  ১৯৫৪) হলেন একজন ভারতীয় সঙ্গীতশিল্পী। তিনি মূলত বলিউডে নেপথ্য সঙ্গীতশিল্পী হিসেবে গান করেন। হিন্দি ছাড়াও তিনি বাংলা, মারাঠি ভাষা, গুজরাটি, তেলুগু, তামিল, পাঞ্জাবি, অসমীয়া সংস্কৃত ভাষা, ওড়িয়া ও নেপালী ভাষা ভাষায়ও গান করেন। চলচ্চিত্রের গানের পাশাপাশি তিনি ভজনও গেয়েছেন।
  
  চলচ্চিত্রের গানের জন্য তিনি একবার শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার, দুইবার ওড়িশা রাজ্য চলচ্চিত্র পুরস্কার এবং চারবার শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার অর্জন করেন। শিল্পকলার সঙ্গীত শাখায় অবদানের জন্য ২০১৭ সালে তিনি ভারত সরকার প্রদত্ত চতুর্থ সর্বোচ্চ বেসামরিক সম্মাননা পদ্মশ্রীতে ভূষিত হন।
  
  প্রারম্ভিক জীবন
  অনুরাধা ১৯৫৪ সালের ২৭শে অক্টোবর কর্ণাটক রাজ্যের উত্তর কন্নড় জেলার কারওরে এক কঙ্কনি পরিবারে জন্মগ্রহণ করেন। তার জন্ম নাম অলকা নাদকর্ণি। তিনি মুম্বইয়ে বেড়ে ওঠেন।
  
  কর্মজীবন
  থাম্ব|ডান|২০১০ সালে বিআইজি এফ মারাঠি পুরস্কারে অনুরাধা
  অনুরাধা চলচ্চিত্রে কর্মজীবন শুরু করেন ১৯৭৩ সালে অমিতাভ বচ্চন ও জয়া বচ্চন অভিনীত অভিমান চলচ্চিত্রের মধ্য দিয়ে। এতে তিনি একটি সংস্কৃত শ্লোক গান। ১৯৮২ সালে তিনি ইয়ে নজদীকিয়া চলচ্চিত্রের রঘুনাথ শেঠের সুরে দুটি গানে কণ্ঠ দেন, তন্মধ্যে "ম্যায়নে এক গীত লিখা হ্যায়" গানের জন্য তিনি তার প্রথম শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কারের মনোনয়ন লাভ করেন। পরের বছর তিনি হিরো (১৯৮৩) চলচ্চিত্রে লক্ষ্মীকান্ত-প্যায়ারেলালের সুরে গান গেয়ে প্রথম জনপ্রিয়তা অর্জন করেন। তিনি এই চলচ্চিত্রের "তু মেরা হিরো হ্যায়" গানের জন্য টানা দ্বিতীয়বারের মত শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কারের মনোনয়ন লাভ করেন। তিনি পুনরায় লক্ষ্মীকান্ত-প্যায়ারেলালের সুরে উৎসব (১৯৮৪) চলচ্চিত্রে উদিত নারায়ণ, সুরেশ ওয়াডকর, ও আরতি মুখার্জীর সাথে "মেরে মন বাজা মৃদঙ্গ" গানে কণ্ঠ দেন। অনুরাধা তার দৃষ্টান্ত স্থাপনকারী পরিবেশনার জন্য তার প্রথম শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার অর্জন করেন।
  
  ১৯৮৮ সালে তাকে আবারও লক্ষ্মীকান্ত-প্যায়ারেলালের সুরে তেজাব চলচ্চিত্রে গান গাইতে শোনা যায়। এই চলচ্চিত্রে তার গাওয়া "কেহ দো কে তুম" গানটি সমাদৃত হয়। এই গানের জন্য তিনি শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কারের জন্য মনোনয়ন লাভ করেন। পরের বছর তিনি আবার লক্ষ্মীকান্ত-প্যায়ারেলালের সুরে রাম লখন চলচ্চিত্রে "মাই নেম ইজ লখন", "তেরা নাম লিয়া" ও "বেখবর বেওয়াফা" গানে কণ্ঠ দেন, যা মূলত ইতিবাচক পর্যালোচনা লাভ করে। এই চলচ্চিত্রের "তেরা নাম লিয়া" গানের জন্য তিনি টানা দ্বিতীয়বারের মত শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কারের মনোনয়ন লাভ করেন। এই বছর তিনি আনন্দ মোডকের সুরে মারাঠি ভাষার কলত নকলত চলচ্চিত্রে "হে এক রেশমি" গানে কণ্ঠ দিয়ে শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার অর্জন করেন।
  
  ১৯৯০ সালে তিনি নাদিম-শ্রাবণের সুরে জনপ্রিয় সঙ্গীতধর্মী প্রণয়মূলক চলচ্চিত্র আশিকি-এ আটটি গানে কণ্ঠ দেন। তার একক এবং কুমার শানুর সাথে তার দ্বৈত গানগুলি সঙ্গীত সমালোচকদের নিকট প্রশংসিত হয়। এছাড়া শ্রোতামহলেও অ্যালবামটি ব্যাপক জনপ্রিয়তা লাভ করে, যার ২০ মিলিয়ন কপি বিক্রি হয়। এই অ্যালবামটি সর্বকালের সর্বোচ্চ বিক্রীত বলিউড সাউন্ডট্রেক, এবং ভারতের যে কোন ধারার সর্বোচ্চ বিক্রীত অ্যালবাম। অনুরাধা এই চলচ্চিত্রের "নজর কে সামনে" গানের জন্য শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার অর্জন করেন। এছাড়া এই বছর তিনি আনন্দ-মিলিন্দের সুরে দিল চলচ্চিত্রে উদিত নারায়ণের সাথে তিনটি দ্বৈত গানে কণ্ঠ দেন। এই অ্যালবামটিও ব্যবসাসফল হয় এবং এর ৫ মিলিয়ন কপি বিক্রি হয়। এই চলচ্চিত্রের "মুঝে নিন্দ না আয়ে" গানে কণ্ঠ দেওয়ার জন্য তিনি আরেকটি শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কারের মনোনয়ন লাভ করেন। পরের বছর তিনি পুনরায় নাদিম-শ্রাবণের সাথে দিল হ্যায় কে মানতা নেহি ও সাজন চলচ্চিত্রে কাজ করেন। দুটি অ্যালবামের গানগুলি ব্যাপক জনপ্রিয়তা লাভ করে, এবং সেই বছরে যথাক্রমে পঞ্চম ও শীর্ষ বিক্রীত অ্যালবাম হয়ে ওঠে। তার গাওয়া দিল হ্যায় কে মানতা নেহি চলচ্চিত্রের শিরোনাম গানটি জনপ্রিয়তা পায়, এবং তাকে শ্রেষ্ঠ নারী নেপথ্য কণ্ঠশিল্পী বিভাগে তার তৃতীয় ফিল্মফেয়ার পুরস্কার এনে দেয়। এছাড়া তিনি সাজন চলচ্চিত্রের "বহুত প্যায়ার করতে হ্যায়" গানের জন্য আরেকটি ফিল্মফেয়ার পুরস্কারের মনোনয়ন পান। পরের বছর তিনি আনন্দ-মিলিন্দের সুরে বেটা (১৯৯২) চলচ্চিত্রে নয়টি একক ও দ্বৈত গানে কণ্ঠ দেন। এই অ্যালবামের গানগুলিও জনপ্রিয়তা অর্জন করে, এবং এটি সেই বছরের দ্বিতীয় শীর্ষ বিক্রীত অ্যালবাম। এই চলচ্চিত্রের "ধক ধক করনে লাগা" গানটি তার গাওয়া অন্যতম জনপ্রিয় গান, এবং এই গানের জন্য তিনি টানা তৃতীয়বারের মত শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার অর্জন করেন।
  
  এছাড়া তিনি অনেক সংগীত পরিচালকের সাথে কাজ করেছেন, তাদের মধ্যে উল্লেখযোগ্য হচ্ছেন, শচীন দেববর্মণ, জয়দেব, রাহুল দেব বর্মণ, অনু মালিক, যতীন-ললিত, হিমেশ রেশমিয়া, কল্যাণজী-আনন্দজী, রাজেশ রোশন, সাজিদ-ওয়াজিদ, বিজু শাহ, উত্তম সিং , রাম-লক্ষন, দীলিপ সেন-সমীর সেন, আনন্দ রাজ আনন্দ, আদেশ শ্রীভাস্তাব, বিশাল-শেখর, এম. এম. কেরাভানি এবং বিশাল ভারদ্বাজ। ২০০৬ সালে সর্বশেষ জানে হোগা ক্যায়া চলচ্চিত্রের গানে তার কণ্ঠ শোনা যায়।
  
  ব্যক্তিগত জীবন
  তিনি সুরকার অরুণ পাড়োয়ালের সাথে বিবাহ বন্ধনে আবদ্ধ হন। তাদের এক পুত্র ও এক কন্যা রয়েছে, তারা হলেন আদিত্য পাড়োয়াল ও কবিতা পাড়োয়াল। তারা দুজনও সঙ্গীতের সাথে সম্পৃক্ত।
  
  ২০২০ সালে করমলা মডেক্স নামে কেরালার এক ৪৫ বছর বয়সী নারী দাবী করেন তিনি অনুরাধার কন্যা এবং আদালতে তার বিরুদ্ধে ৫০ কোটি টাকা ক্ষতিপূরণের মামলা করেন। অনুরাধা এই দাবী নাকচ করে দিয়ে বলেন যে তার কন্যা কবিতারই জন্ম ১৯৭৪ সালে, ফলে এটি সম্ভব নয়। ২৭শে জানুয়ারি তিরুবনন্তপুরম জেলা পারিবারিক আদালতে এই মামলার প্রথম শুনানি হয়।
  
  পুরস্কার ও সম্মাননা 
  থাম্ব|২০১৭ সালে রাষ্ট্রপতি প্রণব মুখার্জীর নিকট পদ্মশ্রী গ্রহণ করছেন পৌডওয়াল
  
  রাষ্ট্রীয় সম্মাননা
   ২০১৭: ভারত সরকার কর্তৃক প্রদত্ত পদ্মশ্রী
   ২০১৩: মহারাষ্ট্র সরকার কর্তৃক প্রদত্ত মোহাম্মদ রফি পুরস্কার
   ২০১১: মাদার টেরিজা আজীবন সম্মাননা পুরস্কার
   ২০১০: মধ্যপ্রদেশ সরকার কর্তৃক প্রদত্ত লতা মঙ্গেশকর পুরস্কার
  
  চলচ্চিত্র পুরস্কার
  
  অন্যান্য
   ২০১৭: পদ্মশ্রী ডক্টর ডি. ওয়াই. পাতিল বিশ্ববিদ্যালয় থেকে ডি. লিট ডিগ্রি
   ২০১৮: যুক্তরাজ্যের হাউজ অব কমন্স থেকে সম্মাননা
  
  তথ্যসূত্র
  
  বহিঃসংযোগ 
   
  
  বিষয়শ্রেণী:১৯৫৪-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:২০শ শতাব্দীর ভারতীয় গায়িকা
  বিষয়শ্রেণী:২১শ শতাব্দীর ভারতীয় গায়িকা
  বিষয়শ্রেণী:ভারতীয় চলচ্চিত্রের গায়িকা
  বিষয়শ্রেণী:বলিউডের নেপথ্য সঙ্গীতশিল্পী
  বিষয়শ্রেণী:কন্নড় নেপথ্য সঙ্গীতশিল্পী
  বিষয়শ্রেণী:মারাঠি নেপথ্য সঙ্গীতশিল্পী
  বিষয়শ্রেণী:তামিল ভাষার সঙ্গীতশিল্পী
  বিষয়শ্রেণী:নেপালি ভাষার সঙ্গীতশিল্পী
  বিষয়শ্রেণী:পাঞ্জাবি ভাষার সঙ্গীতশিল্পী
  বিষয়শ্রেণী:বাংলা ভাষার সঙ্গীতশিল্পী
  বিষয়শ্রেণী:মারাঠি ভাষার সঙ্গীতশিল্পী
  বিষয়শ্রেণী:শিল্পকলায় পদ্মশ্রী প্রাপক
  বিষয়শ্রেণী:শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার (ভারত) বিজয়ী
  বিষয়শ্রেণী:শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার বিজয়ী
  বিষয়শ্রেণী:ওড়িশা রাজ্য চলচ্চিত্র পুরস্কার বিজয়ী
  বিষয়শ্রেণী:২০শ শতাব্দীর ভারতীয় গায়ক
title: অনুরাধা পৌডওয়াল